Trolltun Borettslag

Trolltun borettslag, i dagligtalen omtalt som «kunstnerboligene», er et borettslag på Bøler i Oslo. Borettslaget består av 32 atelierleiligheter bygget i 1959 med støtte fra Oslo kommune og Husbanken. Borettslaget er tegnet av arkitekt Helge Thams, og bygget av OBOS. Borettslaget ble påtenkt allerede under krigen før det endelig ble bygget og erklært åpnet i 1959. Det var da forbeholdt norske billedkunstnere.

Kunstnerkolonien ligger i randsonen til Østmarka, mellom Bølerlia og Nøklesvingen. 

 Forbeholdt kunstnere 
Boligene er per i dag forbeholdt medlemmer i Norske Billedkunstnere, Norske Kunsthåndverkere og Forbundet Frie Fotografer, men tidligere har det også vært åpent for arkitekter og scenografer. Boligene kan i prinsippet ikke arves, men det har likevel forekommet et par arveskifter. Ved andelseiers død arver ektefelle og/eller andre livsarvinger andelen, men bare gjenlevende ektefelle eller samboer, som har bodd sammen med avdøde i de to siste år, kan bli boende uten å oppfylle kriteriene for å bo her. Den som ønsker å kjøpe bolig på Trolltun, må legge frem en CV som dokumenterer betydelig aktivitet innen sitt kunstneriske fagfelt over flere av de siste ti år. Styret tar stilling til om interessenter fyller kravene til å bli andelseier, og skal godkjenne interessenter før en kan være med i endelige budrunder.

 Historikk 
I 1956 vedtok Oslo bystyre å tillate byggingen av Trolltun borettslag. i 1958 startet byggeprosessen. Kommunen stilte med gratis tomt og overkommelige finansieringsordninger.

Leilighetene ble ferdigstilt høsten 1959, med Oslo kommune som garantist for Husbanken, og OBOS som utvikler sammen med Unge Kunstneres Boligbyggelag. Sistnevnte bestod av medlemmer i Unge Kunstneres Samfund (UKS).

 Bokutgivelse 
Høsten 2009 ble det gitt ut en bok om borettslaget, forfattet av journalist og forfatter Helle Benedicte Berg (1971–), og utgitt ut med støtte av Sparebankstiftelsen, OBOS, Fritt Ord, Norsk kulturråd, Bildende Kunstneres Hjelpefond, Bydel Østensjø og NBBL. Boka heter Kunstnerhus - Trolltun borettslag 1959–2009, og bilderedaktør for boka var fotokunstner Ane Hjort Guttu. Boka ble utgitt på Gaidaros forlag.
 Kunstnere som bor eller har bodd på Trolltun 1959–2009 
Over 70 yrkesaktive malere og billedhuggere, og etter hvert også grafikere, arkitekter, illustratører, kunsthåndverkere, keramikere, tekstilkunstnere, smykkedesignere og fotografer, samt andre utøvende kunstnere på andre områder (i egenskap av å være ektefeller til boende kunstnere), har hatt hus og arbeidsplass på Trolltun.
 Olav Johan Andreassen (1909–1995), maler
 Nikolai Astrup d.y. (1931–1990), grafiker og maler
 Henry Bardal (1919–2000), maler, grafiker og tegner
 Kåre Bondesen (f. 1933), maler, grafiker og tegner
 Sivert Donali (1931–2010), billedhugger
 Lisbeth Hübschmann Dæhlin (1922–2012), keramiker. Bodde på Bøler, men ikke på Trolltun.
 Jonas Ekeberg (f. 1967), kritiker, kurator og billedkunstner
 Dina Hald (f. 1972), smykkekunstner
 Ernst Magne Johansen (1926–2009), billedkunstner
 Eli-Marie Johnsen (1926–2015), maler og tekstilkunstner
 Irma Salo Jæger (f. 1928), maler og skulptør
 Morten Krohg (f. 1937), billedkunstner
 Morten Krogvold (f. 1950), fotograf
 Bjørn Willy Mortensen (1941–1993), grafiker og maler
 Trygve Mosebekk (1909–1981), tegner og maler
 Carl Nesjar (1920–2015), maler, billedhugger, fotograf, grafiker
 John Anders Nordhuus (1919–1994) maler og grafiker
 Irene Nordli (f. 1967), billedkunstner
 Magne Rygh (f. 1947), maler
 Fritz Røed (1928–2002), billedhugger
 Jørund Fluge Samuelsen (f. 1972), musiker og komponist
 Solveyg W. Schafferer (f. 1928), billedhugger
 Inger Sitter (1929–2015), billedkunstner
 Dordi Strøm (f. 1971), billedkunstner og scenograf
 Dag Thorkildsen (f. 1949), grafiker og skulptør
 Tyra Teodora Tronstad (f. 1972), forfatter
 Arvid Udbjørg (1928–2006), grafiker
 Hilde Vemren (f. 1953), maler
 Anne-Cath Vestly (1920–2008), forfatter
 Johan Vestly (1923–1993), maler, tegner og illustratør
 Skule Waksvik (1927–2018), billedhugger
 Arild Yttri (f. 1958), grafiker
 Heidi Rognskog Mella (f. 1966), konsept, skulptur og kunstkonsulent 
 Jan Altern, (f. 1947), tegner og grafiker
 Tore Haaland (1918–2006), maler

 Litteratur 
 May Andrine Gran: «Hus søker kunstner» (s. 9). I: Aftenposten nr. 251. (Aften Bydelen). Onsdag 17. juni 2009.
 Berg, Helle Benedicte: Rekkehus med kunstnerklausul. Kunstnerkolonien fyller 50 år i 2009. I Byminner nr.1-2009, s.26-37
 Berg, Helle Benedicte og Guttu, Ane Hjorth (redaktører): Kunstnerhus. Trolltun borettslag 1959–2009. Historien om kunstnerboligene på Bøler. Oslo, Trolltun Borettslag, Gaidaros forlag, 2009. ISBN 978-82-8077-140-7

 Referanser 

Kategori:Borettslag i Oslo
Kategori:Bøler
Kategori:Norske kunstnerhjem
Kategori:Helge Thams